Псэм зезыгъэузэщIщ
Нобэ Щэнхабзэм и дунейпсо махуэщ
Щэнхабзэ… Куэд къызэщIеубыдэ а псалъэм. Литературэмрэ тхыдэмрэ я фэеплъ инхэм щыгъуазэ узэрищIым къыдэкIуэу, абы хэлъщ цIыхум и дуней тетыкIэу щытын хуейри, зэрызиузэщIын, зэрызиужьын жыпхъи. Щэнымрэ хабзэмрэ пхэлъмэ — цIыху нэс хъужыр аращ, дунейгъэдахэ зыхужаIэжри апхуэдэрщ.
Щэнхабзэм и дунейпсо махуэр 1998 гъэ лъандэрэ ягъэлъапIэ. Къыхэгъэщыпхъэщ, 1935 гъэм мэлыжьыхьым и 15-м Вашингтон япэ дыдэу абы теухуа зэгурыIуэныгъэм Iэ щыщIадзауэ зэрыщытар. Абы лъандэрэ цIыхубэм я гулъытэр етащ щэнхабзэм зегъэужьынымрэ абы хэлъ хъугъуэфIыгъуэхэр хъумэнымрэ.
Дауи, дэ къыдгуроIуэ щIэныгъэрэ гъэсэныгъэрэ пхэлъын щхьэкIэ, адэ-анэми еджапIэми узыщIагъэдэIу дерсхэм куэд зэрелъытар. А Iуэхум я нэIэ зэпымыууэ тетщ щэнхабзэм и лэжьакIуэ псэемыблэжхэми. Дызэрыгушхуэращи, апхуэдэхэр къэралым, къапщтэмэ, ди республикэм я мащIэкъым.
2014 гъэр Щэнхабзэм и илъэсу Урысей Федерацэм зэрыщагъэувами фIы куэд къыдэкIуэну ущегъэгугъ. Илъэсым и кIуэцIкIэ концерт, фестиваль, зэхыхьэ, зэпеуэ щIэщыгъуэ куэд екIуэкIынущ. «Ди тхыдэ-щэнхабзэ фIыгъуэхэр зетхьэжынымрэ урысей щэнхабзэм дуней псом увыпIэ щиIэнумрэ зэлъытар дэращ. Гулъытэ хуэдвгъэщI, дыхуэвгъэсакъ щэнхабзэм», — щыжиIащ УФ-м и Президент Путин Владимир Iэ зыщIидза унафэм.
Ди фIэщ мэхъу, цIыху щымыIэмэ, щэнхабзэ зэрыщымыIэным хуэдэ къабзэу, щэнхабзэ щымыIэмэ, цIыхугъэри зэрыкIуэдыжынур. Аращи, щэнхабзэм зезыгъэужь къэралым щIэблэ узыншэ зэриIэнур, хабзэм пщIэ зэрыщиIэнур хьэкъщ.
БАГЪЭТЫР Луизэ.
